Θεσσαλονίκη, 30 Οκτωβρίου 2018

Αριθ. Πρωτ. 1608/9/ΑΙ

Προς:

Κύριο **ΑΛΕΞΗ ΧΑΡΙΤΣΗ**

Υπουργό Εσωτερικών

Κοιν/ση:

κ.κ. **ΒΟΥΛΕΥΤΕΣ** της Κεντρικής Μακεδονίας

ΚΕΔΕ

ΠΕΔ της Χώρας

Δήμοι της Κεντρικής Μακεδονίας

ΘΕΜΑ: Εκλογικές διατάξεις Ν. 4555/2018 («Κλεισθένης-1»).

Κύριε Υπουργέ,

στις εκλογικές διατάξεις του «Κλεισθένη-1», με τις οποίες ρυθμίζεται η ανάδειξη των δημοτικών αρχών, **εμφιλοχωρούν ορισμένα κενά και ασάφειες**, που θα πρέπει **το συντομότερο να αντιμετωπιστούν**, με τρόπο **σαφή και αδιαμφισβήτητο**:

Ειδικότερα:

**[Α]. -** Στο αρχικό κείμενο του «Κλεισθένη-1» η κατηγοριοποίηση των Δήμων γινόταν «*με βάση τα στοιχεία πραγματικού πληθυσμού της τελευταίας απογραφής της Ελληνικής Στατιστικής Αρχής*». [πρβλ. και άρθρο 275 του ΚΔΚ (Ν. 3463/2006), άρθρο 284 § 12 του Ν. 3852/2010].

**Στο κατατεθέν και τελικά ψηφισθέν κείμενο** του «Κλεισθένη-1»,η κατηγοριοποίηση των Δήμων (άρθρο 2) γίνεται «*με βάση τα στοιχεία μόνιμου πληθυσμού της τελευταίας απογραφής της Ελληνικής Στατιστικής Αρχής*», αλλά και σε επόμενες διατάξεις για την πληθυσμιακή κατάταξη των Κοινοτήτων (άρθρο 5) ο «Κλεισθένης-1» **παραπέμπει στον μόνιμο πληθυσμό.**

Όμως, **ποιος πληθυσμός** λαμβάνεται υπόψη για τον καθορισμό των εδρών των δημοτικών συμβούλων και την κατανομή των εδρών μεταξύ των Δημοτικών Ενοτήτων (εκλογικών περιφερειών) των Δήμων**;**

Σύμφωνα με το άρθρο 30 § 1 του «Καλλικράτη»: «*Ο αριθμός των δημοτικών συμβούλων κάθε εκλογικής περιφέρειας* [δημοτικής ενότητας] *ορίζεται με απόφαση του Υπουργού Εσωτερικών … με βάση τον πληθυσμό, όπως προκύπτει από την τελευταία απογραφή*».

Για την περίπτωση του πραγματικού πληθυσμού του «Καλλικράτη» εκδόθηκε η 14587/15-04-2014 απόφαση του Υπουργού Εσωτερικών (ΦΕΚ Β΄ 938/15-04-2018).

Το άρθρο 30 του «Καλλικράτη» **δεν** θίγεται από τον «Κλεισθένη» (ούτε αντικαθίσταται, ούτε τροποποιείται σε κάποιο σημείο του), - συνεπώς, θα μπορούσε να εξαχθεί το συμπέρασμα πως ο αριθμός των εδρών των Δημοτικών Συμβουλίων εξακολουθεί να προσδιορίζεται βάσει του πραγματικού (de facto) πληθυσμού**;**

**Κατά κανόνα**,στους Δήμους της Κεντρικής Μακεδονίας, **είτε** εφαρμοστεί ο μόνιμος πληθυσμός, **είτε** εφαρμοστεί ο πραγματικός πληθυσμός **δεν επέρχεται μεταβολή ούτε στο σύνολο των εδρών του Δημοτικού Συμβουλίου, ούτε στις έδρες** **των** επί μέρους **Δημοτικών Ενοτήτων**.

Όμως, **σε 4 Δήμους** της Κεντρικής Μακεδονίας [: Αμπελοκήπων-Μενεμένης, Θεσσαλονίκης, Ηράκλειας, Σιθωνίας] **οι έδρες των Δημοτικών Ενοτήτων** (εκλογικών περιφερειών) **διαφοροποιούνται** αν εφαρμοστεί ο Μόνιμος Πληθυσμός**:**

|  |
| --- |
| ΔΗΜΟΤΙΚΕΣ ΕΝΟΤΗΤΕΣ - ΕΔΡΕΣ |
| (ΜΟΝΙΜΟΣ - ΠΡΑΓΜΑΤΙΚΟΣ/DE FACTO ΠΛΗΘΥΣΜΟΣ) |
|  |  |  |  |  |  |
| ΔΗΜΟΣ | ΔΗΜΟΤΙΚΗ ΕΝΟΤΗΤΑ | Μόνιμος Πληθυσμός | **ΕΔΡΕΣ** | *Πραγματικός Πληθυσμός* | *έδρες* |
| ΕΔΡΕΣ ΔΗΜΟΤΙΚΟΥ ΣΥΜΒΟΥΛΙΟΥ |
| Ε.Μ. ΒΑΣΕΙ ΜΟΝΙΜΟΥ ΠΛΗΘΥΣΜΟΥ |
|  |  |  |  |  |  |
| **ΑΜΠΕΛΟΚΗΠΩΝ-ΜΕΝΕΜΕΝΗΣ** | Αμπελοκήπων | **37.381** | **24** | *36.974* | *23* |
| **33** | Μενεμένης | **14.746** | **9** | *15.039* | *10* |
| 1.579 |   | **52.127** | **33** | *52.013* | *33* |
|  |  |  |  |  |  |
| **ΘΕΣΣΑΛΟΝΙΚΗΣ** | Θεσσαλονίκης | **315.196** | **47** | *314.905* | *48* |
| **49** | Τριανδρίας | **9.986** | **2** | *9.861* | *1* |
| 6.636 |   | **325.182** | **49** | *324.766* | *49* |
|  |  |  |  |  |  |
| **ΗΡΑΚΛΕΙΑΣ** | Ηράκλειας | **12.092** | **15** | *12.206* | *16* |
| **27** | Σκοτούσσης | **5.135** | **7** | *5.090* | *6* |
| 783 | Στρυμονικού | **3.918** | **5** | *3.919* | *5* |
|   |   | **21.145** | **27** | *21.215* | *27* |
|  |  |  |  |  |  |
| **ΣΙΘΩΝΙΑΣ** | Σιθωνίας | **8.841** | **19** | *9.908* | *20* |
| **27** | Τορώνης | **3.553** | **8** | *3.551* | *7* |
| 459 |   | **12.394** | **27** | *13.459* | *27* |

Επομένως, **αν πρόκειται να ισχύσει ο μόνιμος πληθυσμός και στις Δημοτικές Ενότητες** (δηλαδή στον προσδιορισμό των εδρών των δημοτικών συμβούλων ανά εκλογική περιφέρεια) **θα πρέπει να υπάρξει, -και μάλιστα τάχιστα,- σχετική ρύθμιση.**

**[Β].-** Η **προσομοίωση** των εκλογικών αποτελεσμάτων του **2014** στο σύστημα της ανά Δημοτική Ενότητα κατανομής εδρών του «Κλεισθένη-1», αποκαλύπτει πως, με το νέο σύστημα **προκύπτει συχνά** το φαινόμενο σε μια Δημοτική Ενότητα οι συνδυασμοί να καλύπτουν, συνολικά, το εκλογικό μέτρο **περισσότερες φορές από τις έδρες της Δημοτικής Ενότητας**.

Ειδικότερα, για την Κεντρική Μακεδονία, - και βάσει των αποτελεσμάτων του 2014:

--- στην Δημοτική Ενότητα (εκλογική περιφέρεια) Επανομής του Δήμου Θερμαϊκού, που διαθέτει 7 έδρες δημοτικών συμβούλων, το εκλογικό μέτρο καλύπτεται 8 φορές από 3 διαφορετικούς συνδυασμούς.

--- στην Δημοτική Ενότητα (εκλογική περιφέρεια) Βασιλικών του Δήμου Θέρμης, που διαθέτει 6 έδρες δημοτικών συμβούλων, το εκλογικό μέτρο καλύπτεται 7 φορές από 2 διαφορετικούς συνδυασμούς.

--- στην Δημοτική Ενότητα (εκλογική περιφέρεια) Λαχανά του Δήμου Λαγκαδά, που διαθέτει 2 έδρες δημοτικών συμβούλων, το εκλογικό μέτρο καλύπτεται 3 φορές από 2 διαφορετικούς συνδυασμούς.

--- στην Δημοτική Ενότητα (εκλογική περιφέρεια) Καλλιθέας του Δήμου Ωραιοκάστρου, που διαθέτει 5 έδρες δημοτικών συμβούλων, το εκλογικό μέτρο καλύπτεται 6 φορές από 3 διαφορετικούς συνδυασμούς.

--- στην Δημοτική Ενότητα (εκλογική περιφέρεια) Κρουσσών του Δήμου Κιλκίς, που διαθέτει 4 έδρες δημοτικών συμβούλων, το εκλογικό μέτρο καλύπτεται 5 φορές από 2 διαφορετικούς συνδυασμούς.

--- στην Δημοτική Ενότητα (εκλογική περιφέρεια) Βεγορίτιδας του Δήμου Έδεσσας, που διαθέτει 3 έδρες δημοτικών συμβούλων, το εκλογικό μέτρο καλύπτεται 4 φορές από 3 διαφορετικούς συνδυασμούς.

--- στην Δημοτική Ενότητα (εκλογική περιφέρεια) Κύρρου του Δήμου Πέλλας, που διαθέτει 4 έδρες δημοτικών συμβούλων, το εκλογικό μέτρο καλύπτεται 5 φορές από 3 διαφορετικούς συνδυασμούς.

--- στην Δημοτική Ενότητα (εκλογική περιφέρεια) Ελαφίνας του Δήμου Κατερίνης, που διαθέτει 2 έδρες δημοτικών συμβούλων, το εκλογικό μέτρο καλύπτεται 3 φορές από 2 διαφορετικούς συνδυασμούς.

--- στην Δημοτική Ενότητα (εκλογική περιφέρεια) Καπετάν Μητρουσίου του Δήμου Σερρών, που διαθέτει 2 έδρες δημοτικών συμβούλων, το εκλογικό μέτρο καλύπτεται 3 φορές από 3 διαφορετικούς συνδυασμούς.

--- στην Δημοτική Ενότητα (εκλογική περιφέρεια) Τορώνης του Δήμου Σιθωνίας, που διαθέτει 7 έδρες δημοτικών συμβούλων, ένας συνδυασμός καλύπτει το εκλογικό μέτρο 8 φορές.

Στο άρθρο 34 του Ν. 3852/2010 (όπως αντικαταστάθηκε με το άρθρο 30 του Ν. 4555/2018 - "Κλεισθένη-1"): "Κατανομή εδρών του δημοτικού συμβουλίου ανά εκλογική περιφέρεια", **δεν υπάρχει διάταξη που να αντιμετωπίζει αυτή την περίπτωση**.

Αντίθετα, στο άρθρο 37 του Ν. 3852/2010 (όπως αντικαταστάθηκε με το άρθρο 33 του Ν. 4555/2018 - "Κλεισθένη-1"): "Κατανομή εδρών συμβούλων της κοινότητας άνω των τριακοσίων (300) κατοίκων", υπάρχει ρητή διάταξη, που επαναλαμβάνει αυτολεξεί ρύθμιση του "Καλλικράτη", και αντιμετωπίζει την περίπτωση αυτή ως προς την κατανομή των εδρών των Κοινοτήτων: "*Αν οι έδρες που καταλαμβάνουν οι συνδυασμοί με το εκλογικό μέτρο είναι περισσότερες από τις προς διάθεση έδρες, η πλεονάζουσα έδρα αφαιρείται από τον συνδυασμό που έχει το μικρότερο σχετικώς υπόλοιπο εγκύρων ψηφοδελτίων*" (άρθρο 37 § 1 εδ. η΄ του Ν. 3852/2010, όπως αντικαταστάθηκε με το άρθρο 33 του Ν. 4555/2018).

**Αντίστοιχη ρύθμιση θα πρέπει να συμπεριληφθεί και στο νέο άρθρο 34** του Ν. 3852/2010.

**[Γ].-** Η έδρα της **μονοεδρικής εκλογικής περιφέρειας** με τον «Καλλικράτη» απονέμονταν πάντοτε στον συνδυασμό του Δημάρχου, αρκεί αυτός να είχε παρουσιάσει υποψηφίους στην εκλογική αυτή περιφέρεια (και ανεξαρτήτως της επίδοσής του στην μονοεδρική).

Ο «Κλεισθένης-1» απονέμει την έδρα της μονοεδρικής εκλογικής περιφέρειας στον συνδυασμό που **πλειοψηφεί** (συγκεντρώνει την σχετική πλειοψηφία) **στην μονοεδρική περιφέρεια** (άρθρο 34 §§ 2-4 του Ν.3852/2010, όπως αντικαταστάθηκε με το άρθρο 30 του Ν. 4555/2018), όμως οι νέες διατάξεις **δεν προβλέπουν την περίπτωση της ισοψηφίας** συνδυασμών σε επίπεδο μονοεδρικής εκλογικής περιφέρειας.

Στην προσομοίωση των εκλογικών αποτελεσμάτων του 2014 των Δήμων της Κεντρικής Μακεδονίας στο εκλογικό σύστημα του «Κλεισθένη» εντοπίζεται η μονοεδρική εκλογική περιφέρεια Λιβαδίων του Δήμου Παιονίας, όπου είχαν ισοψηφίσει οι δυο πρώτοι συνδυασμοί.

Σε περιπτώσεις ισοψηφίας **άλλες διατάξεις** (π.χ. άρθρο 37Α του Ν. 3852/2010 όπως προστέθηκε με το άρθρο 34 του Ν. 4555/2010, άρθρο 40 § 3 του Ν. 3852/2010 όπως αντικαταστάθηκε από το άρθρο 37 του Ν. 4555/2018, άρθρο 60 § 2 και § 5 όπως αντικαταστάθηκε από το άρθρο 69 του Ν. 4555/2018, άρθρο 64 § 1 και § 3 του Ν. 3852/2010 όπως αντικαταστάθηκε από το άρθρο 71 του Ν. 4555/2018, άρθρο 74 § 4 και § 5 του Ν. 3852/2010 όπως αντικαταστάθηκε από το άρθρο 76 του Ν. 4555/2018, άρθρο 79 § 2 του Ν. 3852/2010 όπως αντικαταστάθηκε από το άρθρο 80 του Ν. 4555/2018, κ.ο.κ.), **προβλέπουν την διενέργεια κλήρωσης**, ωστόσο για να μην προστρέχει κανείς σε αναλογικές εφαρμογές, κ.λπ., σκόπιμο είναι **να συμπεριληφθεί** στις παραγράφους που ρυθμίζουν τα των μονοεδρικών περιφερειών **ρητή διάταξη που να καλύπτει την περίπτωση της ισοψηφίας**.

**[Δ].-** Από την διατύπωση του άρθρου 18Α του Ν. 3852/2010, όπως προστέθηκε με το άρθρο 16 του Ν. 4555/2018, **δεν προκύπτει με σαφήνεια αν ο υποψήφιος πρόεδρος της κοινότητας (άνω των 300 κατ.) συμπεριλαμβάνεται ή όχι** στον αριθμό των υποψηφίων συμβούλων της κοινότητας.

Το γεγονός ότι θεωρείται επικεφαλής του συνδυασμού και δεν χρειάζεται σταυρό προτίμησης (άρθρο 27 § 7 του Ν. 3852/2010 όπως αντικαθίσταται με το άρθρο 25 του «Κλεισθένη-1») **μάλλον προσανατολίζει στο ότι δεν συμπεριλαμβάνεται** στον αριθμό των υποψηφίων συμβούλων.

Το γεγονός, αντίθετα, ότι για την υποβολή υποψηφιότητας απαιτείται (§ 6 του παρόντος άρθρου) η κατάθεση παραβόλου από «κάθε υποψήφιο σύμβουλο» χωρίς να γίνεται αναφορά σε «υποψήφιο πρόεδρο» (σε αντίθεση με την ανάλογη διάταξη περί δημάρχου και δημοτικών συμβούλων) **μάλλον οδηγεί στο συμπέρασμα ότι** ο υποψήφιος πρόεδρος **συγκαταλέγεται** στον αριθμό των υποψηφίων συμβούλων (γιατί αν δεν συγκαταλέγεται θα προέκυπτε το φαινόμενο να μην απαιτείται η κατάθεση παραβόλου από τον υποψήφιο πρόεδρο!).

Είναι συνεπώς **απαραίτητο να διαλυθεί η προκύπτουσα αμφιγνωμία**. Παράλληλα, θα πρέπει **να επανεξεταστεί η σκοπιμότητα της αριστίνδην εκλογής** του υποψηφίου προέδρου της Κοινότητας στις άνω των 300 κατ. Κοινότητες, - ρύθμιση, η οποία **μάλλον αποθαρρύνει την συμμετοχή** υποψηφίων κοινοτικών συμβούλων.

Παρακαλούμε θερμά, κύριε Υπουργέ, σε μια από τις αμέσως επόμενες νομοθετικές πρωτοβουλίες του Υπουργείου σας **να λάβετε**, αν είναι δυνατόν, **υπόψη και τις ανωτέρω παρατεθείσες επισημάνσεις**, για την κατάλληλη συμπλήρωση των οικείων διατάξεων του Ν. 3852/2010 όπως αντικαθίστανται από τις διατάξεις του Ν. 4555/2018.-

Ο Πρόεδρος της ΠΕΔΚΜ

**ΛΑΖΑΡΟΣ ΚΥΡΙΖΟΓΛΟΥ**

Δήμαρχος Αμπελοκήπων-Μενεμένης